31996D0658
L 302/22
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 13 ноември 1996 година
относно определяне на специалните условия за одобрение на предприятията на пазарите за продажба на едро
(текст от значение за ЕИП)
(96/658/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 64/433/ЕИО на Съвета от 26 юни 1964 г. относно здравните изисквания за производството и търговията с прясно месо (1), последно изменена с Директива 95/23/ЕО (2), и по-специално член 13, трето тире от нея,
като взе предвид Директива 71/118/ЕИО на Съвета от 15 февруари 1971 г. относно здравните проблеми, засягащи търговията с прясно птиче месо (3), последно изменена с Акта за присъединяване на Австрия, Финландия и Швеция от 1994 г., и по-специално член 20, първо тире от нея,
като взе предвид Директива 77/99/ЕИО на Съвета от 21 декември 1976 г. относно здравните проблеми, засягащи търговията в Общността с месни продукти (4), последно изменена с Директива 95/68/ЕО (5), и по-специално член 17, първо тире от нея,
като има предвид, че пазарите за продажба на едро за месо и месни продукти имат дългогодишна традиция в Общността,
като има предвид, че разположените на пазарите за продажба на едро предприятия, за които се прилагат Директиви 64/433/ЕИО, 17/118/ЕИО и 77/99/ЕИО, притежават особени технически характеристики; тези обекти ползват някои общи помещения, например транжорни,
като има предвид, че за определянето на условията за одобряване на обектите, намиращи се на територията на пазарите за продажба на едро, е необходимо да се вземат предвид тези технически условия;
като има предвид, че мерките, предвидени с настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Настоящото решение определя специалните условия за одобряване на предприятията, съгласно Директиви 64/433/ЕИО, 71/118/ЕИО и 77/99/ЕИО на Съвета, разположени на територията на пазарите за продажба на едро.
Член 2
По смисъла на настоящото решение „пазар за продажба на едро“ е пазар, състоящ се от множество отделни предприятия, които могат да ползват общи съоръжения, включително общи помещения за транжиране, съхранение, излагане и пласмент на прясно месо или прясно птиче месо или за производство, съхранение, излагане и пласмент на месни продукти. Пазарите за продажба на едро могат да бъдат част от други одобрени предприятия.
Член 3
1. Предприятията, намиращи се на територията на пазарите за продажба на едро, не могат да бъдат включвани в списъка на одобрените предприятия съгласно член 10, параграф 1 от Директива 64/433/ЕИО, освен ако не отговарят на изискванията на приложение I.
2. Предприятията, намиращи се на територията на пазарите за продажба на едро, не могат да бъдат включени в списъка на одобрените предприятия съгласно член 6, параграф 1 от Директива 71/118/ЕИО, освен ако не отговарят на изискванията на приложение II.
3. Предприятията, намиращи се на територията на пазарите за продажба на едро, не могат да бъдат включени в списъка на одобрените предприятия съгласно член 8, параграф 1 от Директива 77/99/ЕИО, освен ако не отговарят на изискванията на приложение III.
Член 4
1. Предприятията или обединенията от предприятия, функциониращи на даден пазар за продажба на едро, могат да получат съответния номер на ветеринарното одобрение.
2. Номерът на ветеринарното одобрение съгласно параграф 1 може да бъде временно отменен или отнет от компетентните национални органи, ако предприятията или обединенията от предприятия престанат да изпълняват условията, предвидени в разпоредбите на Общността. Отменянето или отнемането на номера не е задължително да повлияе на одобрението на другите предприятия, намиращи се на въпросния пазар за продажба на едро.
Член 5
Настоящото решение се прилага от 1 януари 1997 г.
Член 6
Адресати на настоящото решение са държавите-членки.
Съставено в Брюксел на 13 ноември 1996 година.